لسان حال عاشق
جرح هجرك كبر والنزف منه انهار
جا يمته تجي واطيبه لي بنظره
افراكك ما اجرعه كلف كلش صار
ابحر من الالم غركني والحسره
دوهني البعد غركني بالصفنات
بقيت انه احسب بيه وبامره
ما ادري شنو هو الجرى والصار
وعجيبه اشلون هانت عندك العشره
ما ادري صدك هيج الامور اتصير
وتشلع شجر حبنه تشيله من جذره
وتترك ماي نهري العذب والريان
وتشرب من نهر راكد وبيه كدره
ما صدك ابد عندك عقل مجنون
ومثلك ما اظن من الجهل يبره
مو شلتك ولك فوك الرمش بالعين
اخاف عليك من برد الهوه وحره
تاليه ولك تتركني للاهات
اصبر بالكلب والصبر يا مره
شنو كلبك ولك من حجر لو جلمود
تعوف اكليبي من نار الهجر جمره
جا وين الوفه والعهد ملح وذاب
ووعودك يا حسافه اندفنن بنكره
منهو الغيرك خلاك مني اتخاف
وكمت تكرهني كره الفاره للهره
يا وسفه ولك تسمع حجي العذال
شما كالوا ولك ابقى انه دره
بس انه احبك وابقى اخاف عليك
ويظل حبك الغالي ال ما نزل سعره
واتمنى تراجع كل امورك زين
ولقصة هوانه اتعيدهه وتقره
نسيت انه شكلتلك يا عزيز الروح
ابقالك وفي ما طول عل الغبره
بس هو الوكت ما ينحزر غدار
يلعب بينه شاطي يمنه ويسره
واخيرا راح اكلك والكلب مجروح
يجي يوم لهوانه تحن له وتذكره
27/12/2013
عبد الكريم الحسون
التعليقات